ประมวลข่าวทั่วไทยประจำวันที่  21  กรกฎาคม 2561
ประมวลข่าวทั่วไทยประจำวันที่  21  กรกฎาคม 2561  
  การเมือง/มั่นคง 
  นายกรัฐมนตรี ยินดี เอดีบี ปรับตัวเลขเศรษฐกิจไทยขยายตัวต่อเนื่อง ชี้การส่งออกแข็งแกร่งบวกลงทุนเพิ่มขึ้น ย้ำความสัมพันธ์สหรัฐฯ – จีน ยังไม่กระทบไทย  
 พลโท สรรเสริญ แก้วกำเนิดโฆษกประจำสำนักนายกรัฐมนตรี เปิดเผยว่า พลเอก ประยุทธ์ จันทร์โอชา นายกรัฐมนตรี รู้สึกยินดีเมื่อรับทราบผลการคาดการณ์เศรษฐกิจไทยโดยธนาคารเพื่อการพัฒนาแห่งเอเชีย (เอดีบี) ที่ระบุว่า เศรษฐกิจไทยในปี 2561 จะขยายตัวถึงร้อยละ 4.2 จากเดิมที่คาดการณ์ไว้เพียงร้อยละ 4.0 เมื่อเดือน เม.ย.ที่ผ่านมา ซึ่งถือเป็นประเทศเดียวในภูมิภาคอาเซียนที่เอดีบีปรับตัวเลขเพิ่มขึ้น โดยปัจจัยที่สนับสนุนการขยายตัวของเศรษฐกิจไทยปีนี้ เป็นเพราะไทยเรามีการส่งออกที่แข็งแกร่ง โดยปรับตัวสูงขึ้นถึงร้อยละ 5 ในช่วงไตรมาสแรกของปี เช่นเดียวกับการลงทุนภาคเอกชนและการบริโภคภายในประเทศที่ขยายตัวเพิ่มขึ้น ขณะนี้ความตึงเครียดทางการค้าระหว่างจีนและสหรัฐยังไม่ส่งผลต่อเศรษฐกิจเอเชียและประเทศไทย โดยเอดีบียังคงคาดการณ์การขยายตัวของกลุ่มประเทศกำลังพัฒนาในภูมิภาคเอเชียในปีนี้ไว้ที่ร้อยละ 6
 อย่างไรก็ตาม เมื่อเปรียบเทียบกับประเทศเพื่อนบ้านอาจจะเห็นว่าตัวเลขการขยายตัวสูงกว่าไทย แต่ความจริงแล้ว ขนาดเศรษฐกิจของเราโตกว่าเวียดนาม 12 เท่า โตกว่าเมียนมา 7 – 8 เท่า โตกว่ากัมพูชา 20 เท่า และโตกว่า สปป.ลาว 30 เท่า 
  “เซินติญ” ทำให้เกิดสถานการณ์ภัยใน 11 จังหวัด โดยคลี่คลายแล้ว 8 จังหวัด ยังคงมีสถานการณ์อุทกภัยใน 3 จังหวัด   
 นายชยพล ธิติศักดิ์ อธิบดีกรมป้องกันและบรรเทาสาธารณภัย (ปภ.) เปิดเผยว่า จากอิทธิพลของพายุโซนร้อน “เซินติญ” ตั้งแต่วันที่ 17 – 21 กรกฎาคม ทำให้เกิดน้ำท่วมฉับพลัน น้ำป่าไหลหลาก และดินถล่มใน 11 จังหวัด ปัจจุบันสถานการณ์อุทกภัยคลี่คลายแล้ว 8 จังหวัด ได้แก่ ตราด แพร่ เพชรบูรณ์ พิษณุโลก ประจวบคีรีขันธ์ ตาก ระนอง และเพชรบุรี ยังคงมีสถานการณ์อุทกภัยใน 3 จังหวัด ได้แก่ จังหวัดกาญจนบุรี พิจิตร  นครสวรรค์ พร้อมประสานจังหวัด หน่วยทหาร องค์กรปกครองส่วนท้องถิ่น และหน่วยงานที่เกี่ยวข้องในพื้นที่ให้การช่วยเหลือผู้ประสบภัยอย่างเต็มกำลัง ติดตั้งเครื่องสูบน้ำระบายน้ำออกจากพื้นที่ อีกทั้งเร่งสำรวจและจัดทำบัญชีความเสียหายให้ครอบคลุมทุกด้าน
 อย่างไรก็ตาม ร่องมรสุมพาดผ่านประเทศเมียนมา ลาว และเวียดนามตอนบนเข้าสู่หย่อมความกดอากาศต่ำกำลังแรงบริเวณทะเลจีนใต้ตอนบน ประกอบกับหย่อมความกดอากาศต่ำปกคลุมประเทศลาวตอนบน ส่งผลให้ภาคเหนือของประเทศไทย ยังมีฝนตกหนักบางพื้นที่ ขณะที่ มรสุมตะวันตกเฉียงใต้ที่พัดปกคุลมภาคใต้ ทะเลอันดามันและอ่าวไทยมีกำลังแรง ทำให้ภาคตะวันออก มีฝนตกหนักบางพื้นที่ รวมถึงทะเลอันดามันตอนบนและอ่าวไทยตอนบนมีคลื่นลมแรง จึงประสานจังหวัดในพื้นที่เสี่ยงภัย เตรียมพร้อมรับมือสถานการณ์ภัยจากภาวะฝนตกหนัก ปริมาณฝนสะสม และคลื่นลมแรง โดยจัดเจ้าหน้าที่ติดตามสภาพอากาศและเฝ้าระวังสถานการณ์ภัยอย่างใกล้ชิด แจ้งเตือนประชาชนให้ระมัดระวังอันตรายจากภาวะฝนตกสะสม ซึ่งอาจทำให้เกิดน้ำท่วมฉับพลัน น้ำป่าไหลหลาก และน้ำล้นตลิ่ง โดยติดตามพยากรณ์อากาศและประกาศเตือนภัยอย่างใกล้ชิด พร้อมปฏิบัติตามอย่างเคร่งครัด สำหรับทะเลอันดามันตอนบนและอ่าวไทยตอนบน คลื่นลมมีกำลังแรง คลื่นสูง 2 – 3 เมตร และบริเวณที่มีฝนฟ้าคะนองจะมีคลื่นสูงมากกว่า 3 เมตร ขอให้ประชาชนบริเวณชายฝั่งระมัดระวังอันตรายจากคลื่นซัดฝั่ง รวมถึงชาวประมง ให้เพิ่มความระมัดระวังในการเดินเรือเป็นพิเศษ และเรือเล็กควรงดออกจากฝั่ง อีกทั้งนักท่องเที่ยวควรงดประกอบกิจกรรมทางทะเลทุกประเภท ติดต่อขอความช่วยเหลือได้ทางสายด่วนนิรภัย 1784  ตลอด 24 ชั่วโมง 
   กรมสวัสดิการและคุ้มครองแรงงาน เผย โครงการซ้อมดับเพลิง-หนีไฟ ศาลากลางจังหวัดทั่วประเทศได้ผลน่าพอใจ 
 นายอนันต์ชัย อุทัยพัฒนาชีพ อธิบดีกรมสวัสดิการและคุ้มครองแรงงาน (กสร.) เปิดเผยผลการดำเนินงานตามโครงการสร้างความปลอดภัยขั้นพื้นฐานในองค์กรภาครัฐที่ได้กำหนดเป้าหมายให้มีการฝึกซ้อมดับเพลิงและอพยพหนีไฟ ณ ศาลากลางจังหวัดทั่วประเทศ ว่า ผลการดำเนินการเป็นไปตามเป้าหมาย โดยสามารถดำเนินการฝึกซ้อมดับเพลิงและอพยพหนีไฟเรียบร้อยแล้ว 74 จังหวัด คิดเป็นร้อยละ 97 ยังคงเหลืออีก 2 จังหวัด คือ จังหวัดสระแก้ว ได้กำหนดจะฝึกซ้อมให้แล้วเสร็จภายในเดือนกรกฎาคมนี้ และจังหวัดพังงา จะสามารถดำเนินการได้ภายในเดือนสิงหาคม 2561 เนื่องจากมีการก่อสร้างศาลากลางหลังใหม่ จากผลการฝึกซ้อมดังกล่าวถือว่าประสบผลสำเร็จเป็นที่น่าพอใจที่หน่วยงานราชการทั้งในส่วนกลาง ส่วนภูมิภาค และส่วนท้องถิ่นตระหนักถึงความสำคัญของความปลอดภัยและมีส่วนร่วมในการสร้างวัฒนธรรมความปลอดภัย ในการทำงานให้เกิดขึ้น ตลอดจนจัดให้มีมาตรฐานด้านความปลอดภัย อาชีวอนามัยและสภาพแวดล้อมในการทำงาน ซึ่งเป็นไปตามกฎกระทรวงกำหนดมาตรฐานในการบริหารจัดการ และการดำเนินการด้านความปลอดภัย อาชีวอนามัย และสภาพแวดล้อมในการทำงานเกี่ยวกับการป้องกันและระงับอัคคีภัย พ.ศ. 2555
 ทั้งนี้ กระทรวงแรงงาน ได้กำหนดการฝึกซ้อมดับเพลิงและอพยพหนีไฟ ประจำปี 2561 ในวันพุธที่ 1 สิงหาคม 2561 นี้ ณ กระทรวงแรงงาน ดินแดง กรุงเทพมหานคร โดยจะมีการจำลองสถานการณ์จริงเพื่อสร้างความรู้ความเข้าใจเกี่ยวกับการดับเพลิง การช่วยเหลือผู้ประสบภัยและการฝึกซ้อมอพยพหนีไฟให้แก่บุคลากรของกระทรวงแรงงานเพื่อเตรียมความพร้อมหากเกิดเหตุเพลิงไหม้ อีกทั้งจะเป็นตัวอย่างที่ดีให้แก่องค์กรเอกชน รัฐวิสาหกิจและหน่วยราชการอื่นๆ เพื่อให้บรรลุเป้าหมายในการดำเนินการดังกล่าวอย่างมีประสิทธิภาพตามนโยบาย Safety Thailand 
เศรษฐกิจ/ท่องเที่ยว
  กรมการค้าต่างประเทศ ระบุ อินโดนีเซียยังนำเข้ามันสำปะหลังจากไทยต่อเนื่อง ชี้มั่นใจในมาตรฐาน   
 นายกีรติ รัชโน รองอธิบดีกรมการค้าต่างประเทศ เปิดเผยว่า จากการเดินทางไปติดตามสถานการณ์การผลิตและการค้ามันสำปะหลัง ณ เมืองลัมปุง ประเทศอินโดนีเซีย ร่วมกับสมาคมแป้งมันสำปะหลังไทยเมื่อสัปดาห์ที่ผ่านมา พบว่าผลผลิตมันสำปะหลังของอินโดนีเซียมีแนวโน้มเพิ่มขึ้นจากปัจจุบันเล็กน้อยเนื่องจากราคามันสำปะหลังฤดูกาลผลิตที่ผ่านมาค่อนข้างสูง เกษตรกรจึงหันมาเพาะปลูกมันสำปะหลังมากขึ้น  ส่วนแนวโน้มการนำเข้าแป้งมันสำปะหลังจากไทยคาดว่าจะได้รับผลกระทบเล็กน้อย เนื่องจากราคาแป้งมันสำปะหลังปรับตัวสูงขึ้นค่อนข้างมาก อีกทั้งต้องแข่งขันกับแป้งข้าวโพดและแป้งข้าวสาลี ซึ่งเป็นสินค้าทดแทนและมีราคาต่ำกว่า อย่างไรก็ดี ผลกระทบคาดว่าจะไม่มากนัก เนื่องจาก ผู้นำเข้าแป้งมันสำปะหลังรายใหญ่ของอินโดนีเซียยังคงสนใจที่จะนำเข้าแป้งมันสำปะหลังจากไทย เนื่องจากมีความเชื่อมั่นในเรื่องคุณภาพมาตรฐานของสินค้า และการส่งมอบที่ตรงต่อเวลา นอกจากนี้ จากการร่วมงานประชุมมันสำปะหลังนานาชาติ ที่ผ่านมา ได้ลงนามใน MOU ซื้อขายแป้งมันสำปะหลังจากไทย จำนวนกว่า 120,000 ตัน
 อย่างไรก็ตาม กรมฯมีแผนที่จะผลักดันให้มีการขยายตลาดผลิตภัณฑ์มันสำปะหลังและแป้งมันสำปะหลังไปสู่ประเทศเป้าหมายใหม่ที่มีศักยภาพการนำเข้าอย่างต่อเนื่อง โดยในเดือนสิงหาคมนี้จะนำคณะผู้ประกอบการมันสำปะหลังไทย พร้อมด้วยผู้เชี่ยวชาญด้านอาหารสัตว์ จากมหาวิทยาลัยเกษตรศาสตร์ วิทยาเขตกำแพงแสน ไปเจรจาขยายตลาดผลิตภัณฑ์มันสำปะหลังในประเทศนิวซีแลนด์โดยตั้งแต่วันที่ 1 มกราคม – 31 พฤษภาคม 2561 ไทยส่งออกผลิตภัณฑ์มันสำปะหลังและแป้งมันสำปะหลังไปแล้วปริมาณกว่า 4.2 ล้านตัน มูลค่าประมาณ 1,400 ล้านเหรียญสหรัฐ 
  รัฐมนตรีว่าการกระทรวงอุตสาหกรรม โชว์กลไกขับเคลื่อนเศรษฐกิจ พร้อมเชื่อจะมีนักธุรกิจญี่ปุ่นลงทุนในไทยเพิ่มในอีอีซี  
 นายอุตตม สาวนายน รัฐมนตรีว่าการกระทรวงอุตสาหกรรม กล่าวในการบรรยายพิเศษ เรื่อง การขับเคลื่อนการเปลี่ยนผ่านสู่ Thailand 4.0 และเขตพัฒนาเศรษฐกิจภาคตะวันออก (EEC) ในงานสัมมนาการลงทุน “Thailand Taking off to New Heights” ซึ่งมีนักลงทุนผู้ประกอบการญี่ปุ่นเกือบ 800 ราย เข้าร่วมรับฟัง ณ เมืองนาโกยา จังหวัดไอจิ ประเทศญี่ปุ่น ว่า รัฐบาลไทยกำลังขับเคลื่อนยุทธศาสตร์ประเทศไทย 4.0 เพื่อการปฏิรูปประเทศ มีการกำหนดกลไกการขับเคลื่อนในด้านเศรษฐกิจและโดยเฉพาะ โครงการเขตพัฒนาพิเศษภาคตะวันออก หรือ EEC ที่เป็นโครงการสำคัญโครงการหนึ่งของรัฐบาล โดยเชื่อมั่นว่า อีอีซีจะเป็นเขตเศรษฐกิจพิเศษที่มีบทบาทสำคัญและมีการเติบโตมากที่สุดแห่งหนึ่งในเอเชีย เนื่องจากตั้งอยู่ตรงกลางของคาบสมุทรอินโดจีนและภูมิภาคอาเซียน และโครงการอีอีซีไม่ได้ถูกออกแบบมาเพื่อประโยชน์ของประเทศไทยเพียงอย่างเดียว แต่เพื่อประโยชน์ร่วมกันกับประเทศเพื่อนบ้านด้วย ที่ปัจจุบันได้จัดสิทธิประโยชน์พิเศษใหม่ๆ แก่นักธุรกิจที่ลงทุนในโครงการอีอีซี คาดว่าการลงทุนจะสูงถึง 50,000 ล้านเหรียญสหรัฐฯ ภายใน 5 ปี และขณะนี้ประเทศไทยมีการปรับปรุงกฎหมาย กฎระเบียบ และการออกมาตรการใหม่ๆ เช่น การปรับปรุงกลไก ความร่วมมือระหว่างรัฐและเอกชนให้มีความคล่องตัวยิ่งขึ้น
 รัฐมนตรีว่าการกระทรวงอุตสาหกรรม กล่าวอีกว่าจากการหารือกับนักธุรกิจญี่ปุ่น เชื่อว่า ประเทศไทยจะได้ต้อนรับนักธุรกิจญี่ปุ่นรายใหม่ จากเดิมที่มีนักธุรกิจญี่ปุ่นที่ประกอบธุรกิจในไทยประมาณ 7,000 ราย ให้เพิ่มขึ้นเป็นหลักหมื่นราย เนื่องประเทศญี่ปุ่นเป็นประเทศมีการลงทุนสูงที่สุดของไทย เป็นมิตรประเทศที่ดีของไทยในหลายด้าน โดยเฉพาะด้านเศรษฐกิจ ซึ่งไทยกับญี่ปุ่นมีความตกลงหุ้นส่วนยุทธศาสตร์เศรษฐกิจไทย-ญี่ปุ่น หรือ JTEPA ที่มีผลบังคับใช้มาแล้วจนครบ 10 ปี ส่งผลให้ในปี 2560 ที่ผ่านมา ไทย-ญี่ปุ่นมีการค้าระหว่างกันถึง 54,350 ล้านเหรียญสหรัฐ 
  โครงการประชารัฐ 4 สร้างเพื่อจังหวัดน่าน  สร้างงานสร้างอาชีพให้กับผู้ถือบัตรสวัสดิการแห่งรัฐและผู้มีรายได้น้อย  
 นายวิเชียร ชวลิต ที่ปรึกษารัฐมนตรีว่าการกระทรวงพาณิชย์ กล่าวภายหลังเป็นประธานเปิดงานโครงการประชารัฐ  โดยการขับเคลื่อนไทยนิยม ยั่งยืน “สร้างงาน สร้างตลาด สร้างโอกาส สร้างรายได้” เพื่อจังหวัดน่าน ซึ่งจัดขึ้นระหว่างวันที่ 20-23 กรกฎาคม 2561 ที่หอประชุมจังหวัดน่าน ว่า รัฐบาลได้ให้ความสำคัญ กับการขับเคลื่อนเศรษฐกิจฐานราก โดยเฉพาะการดูแลผู้มีรายได้น้อยและการแก้ไขปัญหาความยากจน ซึ่งการจัดโครงการในครั้งนี้ เพื่อมุ่งเน้นการจัดงานช่วยเหลือใน 10 จังหวัดที่มีรายได้น้อยที่สุดของประเทศ โดย กระทรวงพาณิชย์ได้ร่วมมือกับหน่วยงานพันธมิตร ในการช่วยสร้างงานสร้างอาชีพให้กับผู้ถือบัตรสวัสดิการแห่งรัฐ ผู้มีรายได้น้อย และประชาชนทั่วไป โดยแต่ละหน่วยงานได้เข้ามาช่วยสอนทำอาชีพแบบง่ายๆ   การแนะนำการทำธุรกิจผ่านการลงทุนในธุรกิจแฟรนไชส์ที่ใช้เงินลงทุนไม่มาก ซึ่งสถาบันการเงินของรัฐ พร้อมที่จะให้การสนับสนุนด้านเงินทุน นอกจากนี้ ยังได้รับความร่วมมือจากบริษัท เจริญโภคภัณฑ์อาหาร จำกัด (มหาชน) เข้ามาช่วยส่งเสริมอาชีพ ผู้มีรายได้น้อยในรูปแบบร้าน Pork Shop และจัดจำหน่ายสินค้าราคาประหยัด เช่น ชิ้นส่วนไก่,ชิ้นส่วนหมู,อาหารแปรรูป เป็นต้น ขณะที่ศูนย์พัฒนาฝีมือแรงงานจังหวัดน่าน จะเข้าอบรมด้านการพัฒนาฝีมือแรงงาน เป็นต้น
 นอกจากนี้ กระทรวงฯ ได้นำสินค้าอุปโภคบริโภคที่จำเป็นต่อการครองชีพมาจำหน่ายในราคาพิเศษและถูกกว่าท้องตลาดทั่วไป และมีสินค้าราคาพิเศษ เช่น ไข่ไก่ เนื้อหมูชำแหละ น้ำมันพืช น้ำตาลทราย ข้าวหอมมะลิ ข้าวหอมปทุม รวมถึงสินค้าสินค้าสิ่งบ่งชี้ทางภูมิศาสตร์ (GI) ของจังหวัดน่าน เช่น ส้มสีทองน่าน เงาะทุ่งช้าง และลำไยพญาแก้ว ที่อยู่ระหว่างการพิจารณาดำเนินการ ขึ้นทะเบียน และสินค้าจากผู้ประกอบการกลุ่ม Biz Club จังหวัดน่าน สินค้า OTOP สินค้า SMEs สินค้าชุมชน ทั้งนี้ มั่นใจว่าโครงการประชารัฐ 4 สร้าง จะช่วยส่งเสริมให้ผู้ถือบัตรสวัสดิการแห่งรัฐ และผู้มีรายได้น้อยมีทางเลือกในการทำอาชีพ และประกอบธุรกิจใหม่ๆ เพื่อช่วยในการขับเคลื่อนเศรษฐกิจในระดับฐานราก และสร้างรายได้ให้กับผู้ถือบัตรและผู้มีรายได้น้อยได้อย่างยั่งยืน 
  เริ่มพร้อมกันในตลาดสด 7,000 แห่งทั่วประเทศ “ทำความดีด้วยหัวใจ ลดรับ ลดให้ ลดใช้ถุงพลาสติก”  
 พลเอก สุรศักดิ์ กาญจนรัตน์ รัฐมนตรีว่าการกระทรวงทรัพยากรธรรมชาติและสิ่งแวดล้อม กล่าวว่ากระทรวงได้จัดกิจกรรมรณรงค์ “ทำความดีด้วยหัวใจ ลดรับ ลดให้ ลดใช้ถุงพลาสติก” ภายใต้โครงการ “ทำความดีด้วยหัวใจ ลดภัยสิ่งแวดล้อม” เพื่อขับเคลื่อนและสร้างการมีส่วนร่วมจากทุกภาคส่วนในการแก้ไขปัญหาขยะพลาสติกและโฟมในตลาดสดทั่วประเทศ ในวันเสาร์ที่ 21 กรกฎาคม 2561 ณ ตลาดสดเทศบาลนครปากเกร็ด จังหวัดนนทบุรี พร้อมกันกับตลาดสดกว่า 7,000 แห่งทั่วประเทศ
 ทั้งนี้รัฐบาลได้ให้ความสำคัญกับปัญหาขยะที่เกิดขึ้นโดยยกเป็น“วาระแห่งชาติ” ที่ต้องสร้างกระแสความตื่นตัวในการช่วยกันลดและแก้ไขปัญหาขยะพลาสติกและกำหนดมาตรการเพื่อเพิ่มประสิทธิภาพในการลดใช้ถุงพลาสติก โดยการ “เลิก” เลิกใช้ถุงพลาสติกในพื้นที่หน่วยงานราชการ มหาวิทยาลัย ตลาดสดและใช้นวัตกรรมการผลิตบรรจุภัณฑ์ที่สามารถใช้แทนโฟมและถุงพลาสติก โดยคาดว่าโครงการดังกล่าวจะช่วยลดขยะพลาสติกได้ปีละกว่า 20,000 ใบ/ปี
 นอกจากนี้ รัฐมนตรีว่าการกระทรวงทรัพยากรธรรมชาติและสิ่งแวดล้อม ยังกล่าวอีกว่าจากข้อมูลของกรมควบคุมมลพิษ ระบุว่า ในช่วง 10 ปี ประเทศไทยมีขยะพลาสติกเกิดขึ้นประมาณร้อยละ 12 ของปริมาณขยะที่เกิดขึ้นทั้งหมด หรือประมาณปีละ 2 ล้านตัน สอดคล้องกับข้อมูลของโครงการสิ่งแวดล้อมแห่งสหประชาชาติ ระบุว่าประเทศไทยได้ถูกจัดให้อยู่ในลำดับที่ 6 ของประเทศที่มีขยะพลาสติกในทะเลมากที่สุดในโลก 
 รัฐมนตรีช่วยว่าการกระทรวงเกษตรและสหกรณ์ เน้นย้ำจัดระบบบริหารการปฏิรูปที่ดินส.ป.ก. พื้นที่กว่า 40 ล้านไร่   
 นายวิวัฒน์ ศัลยกำธร รัฐมนตรีช่วยว่าการกระทรวงเกษตรและสหกรณ์ กล่าวถึงเรื่องระบบบริหารการปฏิรูปที่ดิน ว่าขณะนี้สำนักงานการปฏิรูปที่ดินเพื่อเกษตรกรรม หรือ ส.ป.ก. กระทรวงเกษตรและสหกรณ์มีพื้นที่กว่า 40 ล้านไร่ มีเกษตรกร 2.8 ล้านครัวเรือน ซึ่งที่ดินที่มีอยู่นั้น ได้เสื่อมสภาพลงไปตามกาลเวลาและสภาพการใช้ประโยชน์ที่ดิน ส.ป.ก. จะต้องปฏิรูปการใช้ประโยชน์ในที่ดินและปฏิรูปเกษตรกรอย่างจริงจัง เนื่องจากที่ดินมีเท่าเดิม แต่เกษตรกรมีอายุมากขึ้น คนรุ่นใหม่ไม่อยากทำการเกษตร ตลาดสินค้าเปลี่ยน การศึกษาจะเปลี่ยน ส.ป.ก. จะต้องคิดและวางแผนว่าจะปรับเปลี่ยนอย่างไรบ้าง เพื่อให้ทันต่อสภาพสังคมที่เปลี่ยนไป รวมทั้งในส่วนของการปรับกฎหมายที่บังคับใช้กับ ส.ป.ก. ต้องปรับเปลี่ยนตามสังคมที่เปลี่ยนแปลงไปด้วย
 ขณะที่กองทุนการปฏิรูปที่ดินเพื่อเกษตรกรรม ที่มีวงเงินอยู่ประมาณ 3,500 ล้านบาท นั้น ได้มอบหมาย ส.ป.ก. ดำเนินการปรับเพื่อรองรับความเปลี่ยนแปลงที่จะเกิดขึ้นในอนาคต ทั้งด้านการบริหาร ปรับโครงสร้าง ปรับบุคลากร เพื่อให้กองทุนฯ มีศักยภาพในการปฏิรูปงานปฏิรูปที่ดินได้อย่างแท้จริง
 พ่อเมืองศรีสะเกษ เชื่อ การลงพื้นที่ของคณะรัฐมนตรีช่วยให้เห็นปัญหาจากแก่นแท้ แก้ปัญหาได้ตรงจุด    
 นายธวัช สุระบาล ผู้ว่าราชการจังหวัดศรีสะเกษ เปิดเผยว่าในการประชุมคณะรัฐมนตรีอย่างเป็นทางการนอกสถานที่ ที่จังหวัดอุบลราชธานี วันที่ 23-24 กรกฎาคม 2561 จังหวัดศรีสะเกษได้เตรียมโครงการหลักนำเสนอที่เน้นการส่งเสริมแหล่งท่องเที่ยว การเชื่อมโยงแหล่งท่องเที่ยวต่างๆ ระหว่างอำเภอกับตัวจังหวัด เป็นวงเงินรวมประมาณ 2,100 ล้านบาท การพัฒนาโครงสร้างพื้นฐาน เช่นการปรับถนนที่สำคัญเป็น 4 ช่องจราจร งบประมาณ 1,300 ล้านบาท รวมถึงการเพิ่มและพัฒนาแหล่งน้ำสำหรับรองรับความต้องการตลอดจนแก้ปัญหาน้ำท่วมน้ำแล้งในพื้นที่ โดยเฉพาะอย่างยิ่งในเขตเทศบาลเมืองศรีสะเกษ ซึ่งจะมีผลดีต่อเนื่องไปยังพื้นที่ใกล้เคียงอย่างจังหวัดยโสธรและอุบลราชธานีด้วย โดยเชื่อมั่นว่าการลงพื้นที่ของคณะรัฐมนตรีในครั้งนี้จะเป็นการสร้างขวัญและกำลังใจที่ดีช่วยเสริมสร้างความมั่นคงมั่งคั่งและยั่งยืนของประเทศได้อย่างแน่นอน
 ทั้งนี้ กลุ่มจังหวัดภาคตะวันออกเฉียงเหนือตอนล่าง 2 รวม 4 จังหวัด ได้แก่ อุบลราชธานี ศรีสะเกษ อำนาจเจริญ และยโสธร ได้ประชุมหารือเพื่อตกลงถึงการนำเสนอโครงการก่อนนำเสนอในการประชุมคณะรัฐมนตรีอย่างเป็นทางการนอกสถานที่ ที่จังหวัดอุบลราชธานี วันที่ 23-24 กรกฎาคมนี้ เป็นวงเงินรวมประมาณ 20,000 กว่าล้านบาท โดยยึดประโยชน์ภาพรวมและเกิดผลเป็นวงกว้างแก่กลุ่มจังหวัดเป็นสำคัญ 
สังคม
 ประชาชนจำนวนมากร่วมงานสวดมนต์ในพิธีบำเพ็ญพระราชกุศลอุทิศถวาย ณ พระลานพระราชวังดุสิต    
 การจัดงานสวดมนต์ในพิธีบำเพ็ญพระราชกุศลอุทิศถวาย พระบาทสมเด็จพระปรมินทรมหาภูมิพลอดุลยเดช บรมนาถบพิตร และเจริญพระพุทธมนต์ ถวายพระพรชัยมงคล สมเด็จพระนางเจ้าสิริกิติ์ พระบรมราชินีนาถ ในรัชกาลที่ 9 และสมเด็จพระเจ้าอยู่หัว เนื่องในโอกาสมหามงคลเฉลิมพระชนมพรรษา 28 กรกฎาคม 2561 ณ พระลานพระราชวังดุสิต มีพลเอก ประยุทธ์ จันทร์โอชา นายกรัฐมนตรี เป็นประธานฝ่ายฆราวาส สมเด็จพระวันรัต วัดบวรนิเวศราชวรวิหาร เป็นประธานฝ่ายสงฆ์และพระสงฆ์ จำนวน 243 รูป บำเพ็ญพระราชกุศลอุทิศถวายพระบาทสมเด็จพระปรมินทรมหาภูมิพลอดุลยเดช บรมนาถบพิตร และเจริญพระพุทธมนต์ถวายพระพรชัยมงคล สมเด็จพระนางเจ้าสิริกิติ์ พระบรมราชินีนาถ ในรัชกาลที่ 9 และสมเด็จพระเจ้าอยู่หัว เนื่องในโอกาสมหามงคลเฉลิมพระชนมพรรษา 28 กรกฎาคม 2561 มีข้าราชการ พ่อค้า ประชาชนทยอยเข้าร่วมงานเป็นจำนวนมาก ในโอกาสนี้ สมเด็จพระเจ้าอยู่หัว ทรงพระกรุณาโปรดเกล้าโปรดกระหม่อม ให้อัญเชิญพระพุทธมณีรัตนปฏิมากร (พระแก้วมรกตน้อย) พระพุทธรูปสำคัญมาประดิษฐานเป็นพระประธานในพิธี เพื่อให้ประชาชนได้สักการะอันจะเป็นมงคลแก่ชีวิต ประเทศชาติ และสืบสานพระราชปณิธาน “ธรรมราชินี ของสมเด็จพระนางเจ้าสิริกิติ์ พระบรมราชินีนาถ ในรัชกาลที่ 9 
ประชาชนที่มาร่วมพิธีดังกล่าวสามารถรับเครื่องสักการะพระราชทาน เพื่อร่วมถวายสักการะพระบรมราชานุสรณ์พระบาทสมเด็จพระจุลจอมเกล้าเจ้าอยู่หัวได้ด้วย
  นายกรัฐมนตรี ขอบคุณสื่อไม่รบกวนชีวิตทีมหมูป่า 13 คนและครอบครัว ย้ำเป็นดุลพินิจควรทำหรือไม่ กำชับเจ้าหน้าที่ดูแลกวดขันคุ้มครองตามหลักสากล  
 พลโท สรรเสริญ แก้วกำเนิด โฆษกประจำสำนักนายกรัฐมนตรี เปิดเผยว่า พลเอก ประยุทธ์ จันทร์โอชา นายกรัฐมนตรี ขอบคุณสื่อมวลชนที่ให้ความร่วมมือปฏิบัติตามคำแนะนำของแพทย์และนักจิตวิทยา โดยไม่ไปสัมภาษณ์หรือรบกวนการใช้ชีวิตของเยาวชนทีมฟุตบอลหมูป่าอะคาเดมีทั้ง 13 คน และครอบครัว ซึ่งถือเป็นการเคารพสิทธิส่วนบุคคลและสอดคล้องกับกฎหมายคุ้มครองเด็กด้วย ซึ่งกรณีของสื่อต่างชาติที่ไปสัมภาษณ์เด็กและพ่อแม่ถึงที่บ้าน ทราบว่าไม่ได้ประสานงานกับทางอำเภอแม่สายก่อน อย่างไรก็ตาม ได้มอบหมายให้ผู้ว่าราชการจังหวัดเชียงรายดูแลกวดขันเรื่องการดูแลเด็กตามหลักสากล รวมถึงการติดต่อขอสัมภาษณ์เด็กและครอบครัวให้มากขึ้น ซึ่งเบื้องต้นได้รับทราบว่าครอบครัวของเด็กก็ไม่สบายใจที่มีสื่อติดต่อขอสัมภาษณ์เป็นจำนวนมาก เพราะเกรงว่าจะกระทบต่อการเรียนและชีวิตส่วนตัว โดยจังหวัดเชียงรายได้ตั้งคณะกรรมการขึ้นมาดูแลเรื่องนี้และเรื่องที่เกี่ยวข้องกับเด็กทั้ง 13 คน ประกอบด้วยผู้แทนจากหลายฝ่าย เช่น นักจิตวิทยา นักพัฒนาสังคม ฯลฯ และมีนายอำเภอแม่สาย เป็นหัวหน้าทีม จึงแนะนำให้ผู้ปกครองเด็กส่งเรื่องต่อไปยังคณะกรรมการของอำเภอ เพื่อช่วยพิจารณาถึงความเหมาะสมต่อไป
 นายกรัฐมนตรี ได้รับทราบว่า ขณะนี้มีบริษัทภาพยนตร์ต่างประเทศ และบริษัทของไทยส่วนหนึ่งมีความประสงค์จะจัดสร้างภาพยนตร์เกี่ยวกับการช่วยเหลือทีมหมูป่าออกจากถ้ำหลวง โดยส่วนตัวมองว่าเรื่องนี้เป็นข่าวที่รับรู้ไปทั่วโลก และจะช่วยเสริมสร้างภาพลักษณ์ของประเทศ แต่ทุกอย่างจะต้องวางแผนเตรียมการให้ดี เพื่อให้เกิดผลได้มากกว่าผลเสีย จึงจะมีการตั้งคณะกรรมการระดับชาติขึ้นมาดูแลเรื่องนี้เป็นกรณีพิเศษ ซึ่ง ครม.จะได้พิจารณารายละเอียดในเร็วๆ นี้